अर्थशास्त्रम्/अधिकरणम् ४/अध्यायः ८
मुषित-संनिधौ बाह्यानां अभ्यन्तराणां च साक्षिणां अभिशस्तस्य देश-जाति-गोत्र-नाम-कर्म-सार-सहाय-निवासाननुयुञ्जीत   ।। ०४.८.०१  ।।
 तांश्चापदेशैः प्रतिसमानयेत्  ।। ०४.८.०२  ।।
 ततः पूर्वस्याह्नः प्रचारं रात्रौ निवासं च<चा> ग्रहणादित्यनुयुञ्जीत    ।। ०४.८.०३  ।।
 तस्यापसार-प्रतिसंधाने शुद्धः स्यात् । अन्यथा कर्म-प्राप्तः   ।। ०४.८.०४  ।।
 त्रि-रात्रादूर्ध्वं अग्राह्यः शङ्कितकः पृच्छा-अभावादन्यत्रौपकरण-दर्शनात्  ।। ०४.८.०५  ।।
 अचोरं चोर इत्यभिव्याहरतश्चोर-समो दण्डः । चोरं प्रच्छादयतश्च   ।। ०४.८.०६  ।।
 चोरेणाभिशस्तो वैर-द्वेषाभ्यां अपदिष्टकः शुद्धः स्यात्  ।। ०४.८.०७  ।।
 शुद्धं परिवासयतः पूर्वः साहस-दण्डः   ।। ०४.८.०८  ।।
 शङ्का-निष्पन्नं उपकरण-मन्त्रि-सहाय-रूप-वैयावृत्य-करान्निष्पादयेत्  ।। ०४.८.०९  ।।
 कर्मणश्च प्रदेश-द्रव्य-आदान-अंश-विभागैः प्रतिसमानयेत्  ।। ०४.८.१०  ।।
 एतेषां कारणानां अनभिसंधाने विप्रलपन्तं अचोरं विद्यात्  ।। ०४.८.११  ।।
 दृश्यते ह्यचोरोअपि चोर-मार्गे यदृच्छया संनिपाते चोर-वेष-शस्त्र-भाण्ड-सामान्येन गृह्यमाणश्चोर-भाण्डस्यौपवासेन वा । यथाअणि-माण्डव्यः कर्म-क्लेश-भयादचोरः "चोरोअस्मि" इति ब्रुवाणः   ।। ०४.८.१२  ।।
 तस्मात्समाप्त-करणं नियमयेत्  ।। ०४.८.१३  ।।
 मन्द-अपराधं बालं वृद्धं व्याधितं मत्तं उन्मत्तं क्षुत्-पिपासा-अध्व-क्लान्तं अत्याशितं आमक-अशितं दुर्बलं वा न कर्म कारयेत्  ।। ०४.८.१४  ।।
 तुल्य शील-पुंश्चली-प्रापाविक-कथा-अवकाश-भोजन-दातृभिरपसर्पयेत्  ।। ०४.८.१५  ।।
 एवं अतिसंदध्यात् । यथा वा निक्षेप-अपहारे व्याख्यातं   ।। ०४.८.१६  ।।
 आप्त-दोषं कर्म कारयेत् । न त्वेव स्त्रियं गर्भिणीं सूतिकां वा मास-अवर-प्रजातां   ।। ०४.८.१७  ।।
 स्त्रियास्त्वर्ध-कर्म । वाक्य-अनुयोगो वा   ।। ०४.८.१८  ।।
 ब्राह्मणस्य सत्त्रि-परिग्रहः श्रुतवतस्तपस्विनश्च   ।। ०४.८.१९  ।।
 तस्यातिक्रम उत्तमो दण्डः कर्तुः कारयितुश्च । कर्मणा व्यापादनेन च   ।। ०४.८.२०  ।।
 व्यावहारिकं कर्म-चतुष्कं  षड्दण्डाः । सप्त कशाः । द्वावुपरि-निबन्धौ । उदक-नालिका च   ।। ०४.८.२१  ।।
 परं पाप-कर्मणां नव वेत्र-लताः । द्वादश कशाः । द्वावूरु-वेष्टौ । विंशतिर्नक्त-माल-लताः । द्वात्रिंशत्-तलाः । द्वौ वृश्चिक-बन्धौ । उल्लंबने च द्वे । सूची हस्तस्य । यवागू-पीतस्य एक-पर्व-दहनं अङ्गुल्याः । स्नेह-पीतस्य प्रतापनं एकं अहः । शिशिर-रात्रौ बल्बज-अग्र-शय्या च   ।। ०४.८.२२  ।।
 इत्यष्टादशकं कर्म   ।। ०४.८.२३  ।।
 तस्य-उपकरणं प्रमाणं प्रहरणं प्रधरणं अवधारणं च खर-पट्टादागमयेत्  ।। ०४.८.२४  ।।
 दिवस-अन्तरं एक-एकं च कर्म कारयेत्  ।। ०४.८.२५  ।।
 पूर्व-कृत-अपदानं प्रतिज्ञायापहरन्तं एक-देश-दृष्ट-द्रव्यं कर्मणा रूपेण वा गृहीतं राज-कोशं अवस्तृणन्तं कर्म-वध्यं वा राज-वचनात्समस्तं व्यस्तं अभ्यस्तं वा कर्म कारयेत्  ।। ०४.८.२६  ।।
 सर्व-अपराधेष्वपीडनीयो ब्राह्मणः   ।। ०४.८.२७  ।।
 तस्याभिशस्त-अङ्को ललाटे स्याद्व्यवहार-पतनाय । स्तेयो श्वा । मनुष्य-वधे कबन्धः । गुरु-तल्पे भगम् । सुरा-पाने मद्य-ध्वजः   ।। ०४.८.२८  ।।
 ब्राह्मणं पाप-कर्माणं उद्घुष्याङ्क-कृत-व्रणं  । ।। ०४.८.२९अ ब  ।।
 कुर्यान्निर्विषयं राजा वासयेदाकरेषु वा   ।। ०४.८.२९च्द्  ।।